Afar góð línuveiði var í vikubyrjun hjá þeim félögum Örvari Marteinssyni og Sigurði Scheving sem róa frá Ólafsvík á línu - og handfærabátnum Sverri SH 126 . Á mánudag neyddust þeir til að sigla til hafnar í „ millilöndun “ eftir að hafa dregið helminginn af línubjóðum dagsins . Ástæðan var einfaldlega sú að báturinn var kominn með fullfermi eða um fjögur tonn . Það stefndi því í átta tonna afla á 30 bala þennan dag . Blaðamaður Skessuhorns hitti þá félaga önnum kafna í millilönduninni á bryggjunni í Ólafsvík . Þeir höfðu hraðar hendur við að landa enda lá þeim á að komast aftur út á miðin og klára að draga línuna . „ Já , við ætlum út aftur og draga restina af línunni og reyna að ná löndun aftur fyrir tíu í kvöld , “ sagði Sigurður Scheving . „ Ætli það sé ekki um tveggja tíma stím frá Ólafsvík þangað þar sem við lögðum línuna hér norður í kanti . Í dag höfum við verið að fá um tvo þriðju aflans sem þorsk en þriðjungur er ýsa . Aflinn fór mjög að glæðast í síðustu viku . Þá vorum við norður við Rauðasand og þar í nágrenni . Við fengum einhver rúm 20 tonn þar , “ bætti hann við . Afla vel á handfæri og línu Örvar Marteinsson er skipstjóri á Sverri SH . Hann sagði að þeir hefðu einnig veitt vel í síðustu viku . „ Þá fórum við fimm veiðiferðir á skak og fengum eitthvað yfir 20 tonn á þessar þrjár handfærarúllur sem við erum með . Þessir róðrar stóðu aldrei lengur en sex klukkustundir . Minnsti aflinn í róði var 4,1 tonn og sá mesti 4,7 tonn . Það má segja að við höfum fyllt öll körin um borð í hverjum róðri . Meðalþyngdin á þorskinum þarna á handfærin var tíu kíló . Þetta var óhrygndur fiskur , en svona farið að renna úr honum . Við fengum að sitja einir að þessu fyrstu þrjá dagana en svo fór fiskisagan á flug . Síðasta daginn voru komnir svo margir bátar þarna að ég lét mig bara hverfa . Það er pirrandi þegar svona margir eru saman á sömu slóðinni . “ Þeir á Sverri SH hófu svo línuveiðar núna í vikubyrjun og það með slíkum krafti . „ Þetta er fyrsti róðurinn okkar nú í vor með hana . Í dag lögðum við hana hér úti á Flákahorni , “ sagði Örvar og með það voru þeir roknir af stað út aftur að draga restina af línunni .